ગાંધીજીએ શરૂ કરેલી સ્વદેશી ચળવળ બાદ અંગ્રેજોએ ભારત છોડવું પડ્યું હતું, પણ દેશને આઝાદી મળી તે પછી અંગ્રેજ હકુમતના કોઇ અધિકારીને ભારતે યાદ કર્યા હોય તેવા એક માત્ર અધિકારી ગવર્નર જનરલ લોર્ડ લુઇ માઉન્ટ બેટન હતા. તેમનું અવસાન 27મી ઓગસ્ટ 1979ના રોજ થયું ત્યારે ભરત સરકારની તમામ કચેરીઓ બંધ રહી હતી. એટલું જ નહીં, અમદાવાદ મ્યુનિસિપલ કોર્પોરેશને પણ એ દિવસે રજા પાળી હતી અને તેમના નામનો શોક ઠરાવ સામાન્ય સભામાં પસાર કર્યો હતો. ગત મહિને તેમની 39મી વરસી હતી. આજે તેમને યાદ કરવા જરૂરી છે કારણકે, તેઓ ભારતપ્રેમી હતા અને દેશની આઝાદીમાં તેમનો હિસ્સો ઘણો મહત્ત્વનો હતો. એવું કહેવાય છે કે તેઓ ભારત-પાકિસ્તાનના ભાગલાના વિરોધી હતા અને તેમણે આ બાબત અંગ્રેજ સરકાર સમક્ષ મક્કમતાપૂર્વક રજૂ કરી હતી.